מסילת הרכבת לכפר א-לובן

250px
250px
מסילת הרכבת לכפר א-לובן הייתה שלוחת רכבת צבאית שסללו הבריטים, במהלך המערכה על סיני וארץ ישראל במלחמת העולם הראשונה לתמיכה לוגיסטית בכוחותיהם בחזית שנמתחה לרוחבה של ארץ ישראל - קו שתי העוג'ות. המסילה בעלת רוחב הפס הצר נסללה במחצית הראשונה של 1918 מזרחה ממסילה המזרחית העות'מאנית. תחילת המסילה בכפר ג'יניס ומשם נמשכה לאורך נחל בית עריף ועד לכפר א-לובן. לאחר המלחמה הרחיבו הבריטים חלק מהמסילה לרוחב סטנדרטי (105 ס"מ) על מנת לשרת מחצבה (ממזרח לשוהם כיום). כמו כן נסללה שלוחה, לשירות מחנות הצבא בבית נבאלא והמפעלים במקום.

== רקע היסטורי ==

במהלך מלחמת העולם הראשונה נעו הכוחות הבריטים מחצי האי סיני צפונה תוך שהם מסיגים את הכוחות הטורקים. במהלך דצמבר 1917 התייצבו הכוחות הלוחמים לאורך חזית שנקראה "קו שתי העוג'ות" ונמתחה לרוחבה של הארץ מנחל הירקון (הקרוי בערבית "אלעוג'ה") במערב לכפר הערבי עוג'ה א-תחתא שמצפון ליריחו במזרח. קו החזית נפרץ בספטמבר 1918.

== ההיסטוריה של המסילה ==
כדי לתמוך בכוחותיהם על קו שתי העוג'ות סללו הבריטים, במהלך המחצית הראשונה של 1918, מסילה צרה (76.2 ס"מ) באורך 20 ק"מ מקרבת תחנת הרכבת כפר ג'יניס מזרחה עד כפר א-לובן שבדרום השומרון. המסילה נסללה בתוך 6 חודשים והחלה לפעול באוגוסט 1918, אך בעקבות הצלחות הבריטים במהלך ספטמבר 1918 ותזוזת קו החזית צפונה שימשה המסילה למטרותיה המקוריות רק למשך כחודש, וננטשה עם סיום המלחמה.

ב-1921 הרחיבו הבריטים חלק מהמסילה, מתחנת הרכבת כפר ג'יניס עד למחצבות שמצפון ליישוב בית נחמיה כיום, לרוחב תקני של 143.5 ס"מ והיא שימשה להובלת תוצרת מהמחצבות. המשך הקו מזרחה, מהמחצבה עד הכפר א-לובן, נשאר ברוחבו המקורי.

לאחר מלחמת העצמאות נזנח הקו, והפסים נלקחו למטרות אחרות.

נכון ל-2015 קשה לזהות את הסוללה שהמסילה עברה עליה. על חלק גדול מתוואי המסילה, לאורך נחל בית עריף, סללה מדינת ישראל כביש. לאורך המסלול אפשר למצוא מספר אתרים הקשורים לקו זה.

== תוואי המסילה ואתרים לאורכה ==
לבחירתם של הבריטים בסלילת המסילה לאורך נחל בית עריף היה יתרון גדול בשל הגאוגרפיה של הנחל, ששיפועו מתון וגדותיו אינן תלולות, ולכן היקף העבודה ההנדסית לאורכו היה מינורי. בתקופות מאוחרות יותר נסללה דרך מעל רוב הסוללה.
* השלוחה התפצלה מהמסילה הצרה הבריטית לצד המסילה המזרחית העות'מאנית כקילמטר מצפון לתחנת הרכבת כפר ג'יניס (נקודה 1 במפה).
* לאחר הפיצול שינתה השלוחה את מסלולה בקשת מצפון לדרום וממשיכה לאורך הגדה הדרומית של נחל בית עריף. נכון ל-2015 לא ניתן לזהות את הסוללה בקטע זה אולם ניתן לזהות את התוואי לפי עצי ברוש שנשתלו לאורך המסילה.
* בקרבת כביש הגישה ליישוב בית עריף עוברת סוללת הרכבת מעל גשרון אבן (נקודה 2 במפה). 
* מדרום לשוהם חצתה המסילה את הנחל על גבי גשר, ששרידיו ניכרים עד היום וכוללים אומנה ושתי תומכות (נקודה 3 במפה).
* המסילה המשיכה לאורך הגדה הצפונית של הנחל על שיפולי הגבעה עליה נבנתה שוהם. בכניסה ליישוב קיימת מחצבה שכנראה שימשה כמקור לבניית הגשרים ולייצור חצץ עבור המסילה (נקודה 4 במפה).
* ממזרח לכביש 444 נחצב חפיר על צלע הגבעה (ליד הכפר דיר טריף). צידו הצפוני של החפיר נתמך בחומת אבנים (נקודה 5 במפה). 
* מיד לאחר החפיר עוברת הרכבת בקרבת המחצבה השנייה. בנקודה זו הייתה נקודת הטענת האבנים שנחצבו. במקום מספר בסיסים של פסים שעליהם הוסעו קרוניות שנשפכו לקרונות הרכבת (המסילה פה נמוכה ממפלס הקרוניות).
* מעבר לכביש 6 פנתה המסילה צפונה והמשיכה לאורך הגדה המערבית של הנחל. בקרבת "אזור התעשייה חבל מודיעין" פונה הנחל מזרחה והמסילה פנתה איתו. בנקודה זו היה גשר שחלקו קיים וחלקו נהרס במהלך בניית כביש 6 (נקודה 6 במפה)
* ברבע הדרך לכפר א-לובן פונה המסילה בקשת גדולה (נקודה 7 במפה) עקב תנאי השטח.
* בהמשך הדרך עוברת הרכבת על גבי גשר מעל נחל אל-ערוב (נקודה 8 במפה).
* לאחר מעבר גדר ההפרדה (הקו הירוק) נמצאים שרידי גשר (נקודה 9 במפה).
* ליד כביש 446 (ממערב לו) נמצאים עמודים של גשר נוסף (נקודה 10 במפה).
* ממזרח לכביש 446 קיימים סוללה וגשר של שלוחת הרכבת (נקודה 11 במפה).
* סיום המסילה מצפון לכפר א-לובן.

== השלוחות למחנה בית נבאלא ==

ב-1921, לאחר מלחמת העולם הראשונה, בנו הבריטים מחנה ציוד ותחזוקה גדול בבית נבאלא שכלל מספר רב של מחסנים ומפעלים. לצורך השינוע של חומרי הגלם בנו הבריטים, בתוך המחנה, מספר רב של שלוחות של מסילת הרכבת ואף הקימו מסופים ורציפים לשירות המחסנים והמפעלים במקום. אחת השלוחות שירתה מפעל ג'ריקנים ושלוחה אחרת הגיעה לתחנת שינוע חצץ אותה ניתן לראות בשולי כפר טרומן.

==גלריה==
<gallery>
קובץ:A-Luban train line - small bridge 1 (Large) V1.jpg|גשרון רכבת ליד היישוב בית עריף (נקודה 2 במפה)
קובץ:07.06.04 02 Old Rail Bridge.JPG|גשר הרכבת מעל נחל בית עריף מדרום לשוהם (נקודה 3 במפה)
קובץ:A-Luban train line dugout 4 (Large).jpg|הקיר הצפוני הבנוי של חפיר הרכבת ממזרח לכביש 444 ליד שוהם (נקודה 4 במפה)
קובץ:The train to A-Luban - bridge under road 6 - 4.jpg|שרידי הגשר בקרבת כביש 6 (נקודה 6 במפה)
קובץ:The train to A-Luban - the big arc 1 (Large).jpg|הקשת הגדולה של המסילה (היום כביש) (נקודה 7 במפה)
קובץ:The train to A-Luban - bridge on Wadi El Arub 4 (Large).jpg|שרידי הגשר מעל נחל אל-ערוב (נקודה 8 במפה)
קובץ:The train to A-Luban Village - bridge near Rantis 1.jpg|שרידי הגשר למרגלות כפר רנטיס ליד כביש 446 (נקודה 10 במפה)
קובץ:The train to A-Luban Village - bridge near A-Luban 3.jpg|הסוללה ושרידי הגשר למרגלות כפר א-לובן ליד כביש 446 (נקודה 11 במפה)
קובץ:Train load-unload terminal - the line to A-Luban 1 (Large).jpg|מסוף טעינת-פריקת חצץ ליד כפר טרומן (נקודה 12 במפה)
</gallery>

== ראו גם ==
* המפעל הבריטי בבית נבאלא
* תחנת הרכבת כפר ג'יניס
* הרכבת בארץ ישראל במלחמת העולם הראשונה
* המסילה המזרחית ההיסטורית

== לקריאה נוספת ==
* אבי ששון, גאוגרפיה ואדריכלות בסלילת רכבות במהלך מלחמת העולם הראשונה - מקרה מסילת הברזל הבריטית מלוד ללובאן, מתוך החוברת "100 שנה לפרוץ מלחמת העולם הראשונה", הוצאת אריאל, 2014, עמודים 158-171

== קישורים חיצוניים ==

* [http://www.shoham.muni.il/_Uploads/dbsAttachedFiles/railroad(1).pdf תוואי הרכבת המנדטורית] באתר המועצה המקומית שוהם
* [http://he.danielventura.wikia.com/wiki/%D7%9E%D7%A1%D7%99%D7%9C%D7%AA_%D7%94%D7%91%D7%A8%D7%96%D7%9C_%D7%9B%D7%A4%D7%A8_%D7%92'%D7%99%D7%A0%D7%99%D7%A1_-_%D7%90-%D7%9C%D7%95%D7%91%D7%90%D7%9F מסילת הברזל כפר ג'יניס - א-לובאן] באתר של דניאל ונטורה
* [https://web.archive.org/web/20200529043332/https://8568e3ed-a-62cb3a1a-s-sites.googlegroups.com/site/4x4biz/pps/Train_to_Aluban.pps?attachauth=ANoY7cpiI4gPCCKxHA2T5OugK_OVyrdeP9qz3AHJ36r4-1TtgXu5yt6wQ4prrQalgYaP9W0wN3m2lm7oTqRgfT3TbdkwefObjwmJm1kUD2QsyPjeieo7kskiQupFrKJCuABDytfMYbPAHvZNZseTJvVt4vc938n48bbr9csUqpoDIruF6y9pGxFFa_iY-9BQgRM7bI94bA6yPPd61KGemVGIiT4DD4MPxw%3D%3D&attredirects=0 סיכום סקר המסילה ל א-לובן] סקר 2007, באתר השטח של יהודה גדיש (אורכב)
*מיכאל יעקובסון: [https://michaelarch.wordpress.com/2017/01/04/%D7%A1%D7%99%D7%91%D7%95%D7%91-%D7%91%D7%A9%D7%A8%D7%99%D7%93%D7%99-%D7%9E%D7%A4%D7%A2%D7%9C-%D7%91%D7%A8%D7%99%D7%98%D7%99-%D7%9E%D7%AA%D7%A4%D7%95%D7%A8%D7%A8/ סיבוב בשרידי המפעל בבית נבאללה], באתר 'חלון אחורי', 4 בינואר 2017.

== הערות שוליים ==

כפר א-לובן
קטגוריה:המסילה המזרחית ההיסטורית
קטגוריה:בנייה ופיתוח של תחבורה בתקופת המנדט